મુંબઈમાં અનાજ - કરિયાણાની દુકાનોથી લઈને રેડીમેડ ગાર્મેન્ટ્સ સ્ટોર્સ , એમ બધી જ દુકાનો - બજારો બંધ છે અને વેપારીઓએ એકતાનું જોરદાર પ્રદર્શન બતાવીને એમના બંધને સજ્જડ રૂપ આપ્યું છે . દક્ષિણ મુંબઈમાં લુહાર ચાલ વિસ્તારમાં પોલીસ પરવાનગી વગર રેલી કાઢવા બદલ લગભગ 40 વેપારીઓની ધરપકડ કરવામાં આવી છે . આટલી બધી ખોટ જવા છતાં વેપારીઓ બંધને પડતો મૂકવા તૈયાર નથી અને આંદોલનને વધારે ઉગ્ર બનાવવા મક્કમ છે . ફેડરેશન ઓફ એસોસિએશન્સ ઓફ મહારાષ્ટ્ર ( ફામ ) ના પ્રમુખ મોહન ગુરનાનીએ કહ્યું છે કે , જ્યાં સુધી મુખ્ય પ્રધાન અમારી માગણીઓનો સ્વીકાર નહીં કરે ત્યાં સુધી અમે આંદોલન અટકાવીશું નહીં . વેપારીઓ એલબીટી વિરુદ્ધ છેલ્લા બે અઠવાડિયાથી આંદોલન પર ઉતર્યા છે . લોકલ બોડી ટેક્સ એ ઓક્ટ્રોયની જગ્યાએ લાગુ કરાનાર નવી કરવેરા પદ્ધતિ છે . તેની રકમ વેપારીઓએ સ્થાનિક મહાનગરપાલિકાઓને ચૂકવવાની રહેશે . મહારાષ્ટ્રમાં 24 મહાપાલિકાઓમાં તો એલબીટી લાગુ કરી દેવાયો છે . મુંબઈ અને નાગપુરમાં આ ટેક્સ આ વર્ષની પહેલી ઓક્ટોબરથી અમલમાં મૂકાશે . વેપારીઓની માગણી છે કે આ નવા ટેક્સને હાલ તેમની પાસેથી વસુલ કરાતા કરવેરાઓની સાથે જોડી દેવો જોઈએ . એમને ડબલ ટેક્સ પદ્ધતિ સામે સખત વિરોધ છે , કારણ કે વેલ્યૂ એડેડ ટેક્સ ( વેટ ) તો લાગુ કરાયેલો જ છે . વેપારીઓનું કહેવું છે કે જ્યાં સુધી એલબીટીનો મુદ્દો ઉકેલાશે નહીં ત્યાં સુધી તેઓ એમની દુકાનો બંધ રાખશે અને વેટ પણ માત્ર પાંચ ટકા જ ભરશે . નવી કરવેરા પદ્ધતિનો અભ્યાસ કરવા માટે સમિતિની રચના કરવામાં આવશે એવી મુખ્ય પ્રધાન પૃથ્વીરાજ ચવ્હાણે વેપારીઓને ખાતરી આપી છે , પણ વેપારીઓનું કહેવું છે કે જ્યાં સુધી એમને વધારે આધારભુત ખાતરી આપવામાં નહીં આવે ત્યાં સુધી તેઓ આંદોલનને પડતું નહીં મૂકે . શિવસેના , ભાજપ અને રાષ્ટ્રવાદી કોંગ્રેસ પાર્ટીએ વેપારીઓને સમર્થન જાહેર કર્યું છે અને એલબીટી અંગે ફેરવિચારણા કરવાની મુખ્ય પ્રધાનને વિનંતી કરી છે .